গণধর্ষণের অভিযোগ দায়ের করতে গিয়ে পুলিস অফিসারের অভব্য ব্যবহারের শিকার নির্যাতিতা। খাস কলকাতার অজয়নগরের ঘটনা। পরে উচ্চপদস্থ অফিসারদের নির্দেশে গণধর্ষণের অভিযোগ দায়ের হয়। কর্তব্যে গাফিলতির অভিযোগে সরিয়ে দেওয়া হয়েছে ওই ডিউটি অফিসারকে।   নিজের দোকানের ভিতরই গণধর্ষণের শিকার হলেন বছর পঞ্চান্নর  মহিলা। মেট্রোর  ঠিকা শ্রমিক কাদের ও বাকি দুজন মিলে ঝাঁপিয়ে পড়ে মহিলার ওপর। সকাল হতেই সার্ভে পার্ক থানায় অভিযোগ জানাতে ছুটে যান প্রৌঢ়া। কিন্তু, অভিযোগ নেয়নি ডিউটি অফিসার। উপরি হিসাবে প্রৌঢ়ার  কপালে জোটে কটূক্তি। হাল ছাড়েন নি নির্যাতিতা।  ফের যান থানায়। এবার সেখানে ছিলেন উচ্চপদস্থ পুলিস কর্তারা। মহিলার অভিযোগ শুনে গণধর্ষণের মামলা দায়ের হয়। তাঁর মেডিক্যাল টেস্টের নির্দেশ দেওয়া হয়। ঘটনার পর থেকেই বেপাত্তা তিন অভিযুক্তই। সেদিন সকালে কর্তব্যরত অফিসারের ভূমিকা খতিয়ে দেখার নির্দেশ দেন ডিসি সাউথ সুবার্বন সন্তোষ পাণ্ডে। কর্তব্য গাফিলতির অভিযোগে সরিয়ে দেওয়া হয়েছে তাঁকে।